**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.01.2018, ora 08.00 – 11.01.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.01.2018, ora 7.00**

**RÂURI**

**Debitele au fost, în general, staționare**, exceptând cursul mijlociu și inferior al Someșului, cursurile inferioare ale Crișului Negru și Crișului Alb, unde au fost în scădere ușoară și cursul superior al Prutului, unde au fost în creștere prin propagare.

Formaţiunile de gheaţă (gheaţă la maluri) prezente în bazinele superioare ale unor râuri mici din zonele de munte din vestul, nordul și centrul ţării s-au menținut fără modificări importante.

Debitele se situează, în general, la valori în jurul și peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Bega, Timiș, Bârzava, Moravița, Nera, Cerna, Vedea, Argeș, Prut, Bârlad, bazinele mijllocii și inferioare ale Crișurilor, Mureșului, Jiului, bazinul inferior al Oltului, bazinul superior și mijlociu al Ialomiţei.

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi, în general, staționare**, exceptând cursul inferior al Someșului, unde vor fi în scădere uşoară.

Sunt posibile creșteri de niveluri și debite pe unele râuri mici din zonele de munte datorită precipitațiilor slabe prognozate și cedării apei din stratul de zăpadă.

Formaţiunile de gheaţă (gheaţă la maluri) prezente pe unele râuri din zonele de munte din nordul și centrul țării se vor menţine fără modificări importante.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 10-11.01.2018 **a fost în creștere ușoară, având valoarea de 7700 m3/s**, peste media multianuală a lunii **ianuarie (4950 m3/s).** În aval de Porţile de Fier debitele au fost în creştere la Gruia şi pe sectorul Olteniţa – Tulcea şi în scădere pe sectorul Calafat – Giurgiu.

**Debitul la intrarea în ţară** (secţiunea Baziaş) **va fi în creştere (7800 m3/s).**

În aval de Porţile de Fier debitele vor fi în creştere pe sectoarele Gruia–Calafat și Călărași–Tulcea şi în scădere pe sectorul Bechet – Oltenița.

**2.** **Situaţia meteorologică în intervalul 10.01.2018, ora 08.00 –11.01.2018, ora 06.00**

**În ţară,** vremea a continuat să fie mai caldă decât în mod obișnuit la această dată în cea mai mare parte a teritoriului, dar mai ales în regiunile vestice, nord-vestice și depresiunile Carpaților Orientali, unde abaterea față de mediile climatologice a fost de până la 7...8 grade. Temperaturile maxime s-au încadrat între -1 grad la Rădăuți și 13 grade la Gurahonț. Cerul a fost mai mult noros și a plouat slab sau a burnițat local în Muntenia și izolat in Oltenia, Dobrogea și Moldova. S-a semnalat și ceață, punctiform, în nord-vestul, sudul și estul țării. Vântul a suflat slab și moderat, cu intensificări în Banat și pe crestele Carpaților Meridionali și de Curbură, unde la rafală, pe arii restrânse, s-au depășit 60 km/h. Stratul de zăpadă s-a menținut în zona montană, în special la altitudini mari, unde măsura, pe platformele stațiilor meteorologice, până la 111 cm în Masivul Făgăraș, la peste 2000 m. La ora 05 se înregistrau valori termice cuprinse între -2 grade la Câmpeni, Joseni, Miercurea Ciuc și Toplița și 9 grade la Mangalia.

**Observație:** începând de ieri, de la ora 06.00, au fost în vigoare două atenționări cod galben pentru fenomene meteorologice periculoase imediate, una emisă de către SRPV Timișoara și cealaltă de către CNPM pentru Muntenia.

**La Bucureşti,** vremea s-a menținut ușor mai caldă decât în mod normal la această dată, iar maxima a fost de 4 grade la Afumați și Băneasa și de 5 grade la Filaret. Cerul a fost noros, iar seara și noaptea trecător a burnițat. Vântul a suflat slab până la moderat. La ora 06.00 se înregistrau 5 grade la stația meteo Băneasa și 6 grade la Afumați și la Filaret.

**3. Prognoza meteorologică în intervalul 11.01.2018, ora 8.00 – 12.01.2018, ora 08.00**

**În ţară,** regimul termic va fi caracterizat de valori peste cele climatologic specifice celei de a doua decade a lunii ianuarie; maximele se vor încadra între 2 și 9 grade, iar minimele între -3 și 5 grade, cu cele mai scăzute valori în depresiuni. Cerul va fi mai mult noros și se vor semnala mai ales ploi în regiunile sudice și pe arii restrânse în restul teritoriului. La munte local vor fi precipitații mixte în prima parte a zilei, când vor fi condiții de polei, apoi mai ales ninsori. Vântul va sufla slab și moderat, cu ușoare intensificări în zona montană, estul și sud-estul țării și în zona montană. Izolat vor fi condiții de ceață.

**La Bucureşti** vremea se va menține închisă, iar valorile termice se vor situa în continuare peste cele normale în această perioadă din an. Trecător va ploua slab și vântul va sufla slab și moderat. Temperatura maximă se va situa în jurul valorii de 7 grade, iar cea minimă va fi de 2...3 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Argeș** **și G.N.M.-C.J. Argeș** revin cu informații despre incendiul izbucnit la data de 09.01.2018, în jurul orei 18.20, la fabrica de conserve din carne și legume a S.C. MGC International Investments S.R.L. din orașul Topoloveni (str. Maximilian Popovici nr. 6). Acesta a fost cauzat de autoaprinderea unor substanțe inflamabile netoxice (ulei alimentar încins). Echipajele I.S.U. Argeș au reușit să localizeze incendiul și intervin în continuare până la stingerea totală a acestuia. Suprafața afectată este de 2160 mp; nu s-au înregistrat victime omenești. S-au dispus măsuri de sortare pe categorii a deșeurilor rezultate în urma incendiului și depozitarea lor temporară în spații adecvate, urmând ca acestea să fie valorificate sau eliminate ulterior cu ajutorul operatorilor autorizați.

**G.N.M.-C.J. Covasna și A.P.M. Covasna** informează că în data de 10.01.2018, în jurul orei 20.00, s-a produs un incendiu la un centru de colectare a deșeurilor periculoase și nepericuloase aparţinând S.C. Ariadne Impex S.R.L. din municipiul Sfântu Gheorghe (strada Păiuș David nr. 12), suprafaţa afectată fiind de 160 mp. Echipajele I.S.U. Covasna au intervenit cu două autospeciale pentru stingere.

**Agenţia Naţională pentru Protecţia Mediului** informează că din rezultatele analizelor efectuate în data de 09.01.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**A.P.M. Dâmbovița** **și G.N.M.-C.J Dâmbovița** informează despre producerea la data de 10.01.2018, în jurul orei 10.00, a unei poluări cu țiței a 2 mp de sol (teren necultivat proprietate Conpet) în zona localității Cojasca din cauza unei avarii provocate la conducta de transport Cartojani-Ploiești aparținând Conpet S.A. **Măsuri:** a fost oprită pomparea, a fost săpată o groapă de poziție pentru colectarea țițeiului scurs, se lucrează la repararea conductei prin aplicare de petic sudat, se va curăța suprafața afectată.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE